બીજું દૃષ્ટાંત છે નિઝામુદ્દીન ઓલિયા અને અમીર ખુશરોનું. સાંજની નમાજ પૂરી થઇ છે. ઇરાન, અરબસ્તાન કે આગ્રાની ગલીઓમાં મળતા લોબાનની ખુશ્બૂ જ નહોતી આવતી, પરંતુ માત્ર એતબાર-ભરોસાની મહેક સમગ્ર પરિસરને તરબતર કરી રહી હતી. એ સમયે રોજના નિયમ અનુસાર ઘૂંટણ ટેકવીને અમીર ખુશરોએ પોતાના પીરને, પોતાના દાતાને સલામ કરીને કહ્યું, બાબા, એક પ્રશ્ન પૂછું? પરસ્પર સંવાદ કેવી રીતે થાય? આપણે ત્યાં ક્યારેક ક્યારેક ગુરુ-શિષ્ય વચ્ચે પણ સંવાદનો અભાવ જોવા મળે છે અને વિવાદ પેદા થયો છે! વીસમી સદીમાં તો અનેક ઘટનાઓ આપણે એવી જોઇ છે કે ગુરુ-શિષ્ય કોર્ટમાં ગયા હોય! કોર્ટમાં ગયા હોય એટલું જ નહીં, એકબીજાની હત્યા કરવા સુધી ગયા હોય! પૂર્વના ઋષિઓને આની ખબર હતી એટલે તેઓ કહી ગયા-